長安有狹斜行二首  其二
作者：曹勛
朝代：宋

paragraphs: 長安有狹斜，狹斜難方軌。
道逢兩青衣，問君住何里。
我家銅駝陌，高閣通朱邸。
長子爵通侯，次子聯端揆。
小子事游俠，倜儻卑豪貴。
三子俱入門，軒車羅甲第。
三子俱升堂，光彩動階陛。
大婦理珍裘，中婦曳雲帔。
小婦弄笙簧，明粧擁歌妓。
丈人幸留連，雅舞揚清吹。